text: Esbjerg-træner efter Europa-exit: En fantastisk rejse 
  28 februar 2014 kl. 05.17
  Niels Frederiksen var stolt oven på Esbjergs 1-1-resultat i Firenze torsdag aften.
  Esbjergs cheftræner, Niels Frederiksen, kunne i kølvandet på det samlede Europa League-nederlag til italienske Fiorentina kigge tilbage på et europæisk eventyr, der overgik alle vestjyske forventninger.
  Først slog superligaholdet franske St. Etienne ud i kvalifikationen, og siden lykkedes det Esbjerg at avancere fra gruppespillet. I 1/16-finalen blev Fiorentina dog stopklodsen for danskerne, der samlet tabte 2-4.
  - Det har været en fantastisk rejse. Det har været en spændende, lærerig og fed oplevelse, fortalte Niels Frederiksen til Canal 9 efter kampen i Firenze, der endte 1-1.
  - Vi har undervejs mødt mange forskellige hold fra mange forskellige lande, og det er altid interessant at prøve.
  Niels Frederiksen valgte - efter 1-3-nederlaget på hjemmebane - at nedprioritere returopgøret og stille op med flere reservespillere. Men det var ikke en beslutning, han var utryg ved.
  - Nej, jeg var fuldstændig sikker på, at de ville løse det efter bedste evne.
  Unge Mikkel Vestergaard udlignede for vestjyderne i kampens døende sekunder.
  Esbjerg møder OB på hjemmebane i Superligaen søndag.
  